Predkladacia správa

	Návrh zákona, ktorým sa mení a dopĺňa zákon č. 461/2003 Z. z. o sociálnom  poistení v znení neskorších predpisov a o zmene a doplnení niektorých zákonov, sa predkladá na základe Plánu legislatívnych úloh vlády Slovenskej republiky na rok 2007.
Cieľom návrhu zákona v čl. I, IV a V je postupne napĺňať ciele vlády uvedené v Programovom vyhlásení vlády Slovenskej republiky v oblasti sociálneho zabezpečenia, ako aj odstrániť nedostatky súčasnej právnej úpravy sociálneho poistenia, starobného dôchodkového sporenia a doplnkového dôchodkového sporenia. Z tohto dôvodu sa v čl. I, ktorým sa novelizuje zákon o sociálnom, navrhuje najmä nová právna úprava poskytovania predčasného starobného dôchodku, predĺženie obdobia dôchodkového poistenia na nárok na starobný dôchodok z 10 rokov na 15 rokov a zrušenie maximálneho vymeriavacieho základu na platenie poistného na dôchodkové poistenie, poistenie v nezamestnanosti a poistného do rezervného fondu solidarity. V novele zákona o starobnom dôchodkovom sporení navrhovanej v čl. IV sa najmä v časovo vymedzenom období umožňuje výstup sporiteľom zo starobného dôchodkového sporenia a súčasne umožňuje aj vstup do tohto sporenia fyzickým osobám, ktoré túto možnosť nevyužili v predchádzajúcom zákonom vymedzenom období. Súčasne sa navrhuje zúženie okruhu osôb podliehajúcich účasti na starobnom dôchodkovom sporení o osoby, za ktoré príspevky platí v súčasnosti štát. V právnej úprave konfliktu záujmov sa navrhujú zmeny s cieľom eliminovania tohto konfliktu a zvýšenia bezpečnosti investovania v starobnom dôchodkovom sporení a doplnkovom dôchodkovom sporení.
	V čl. II sa navrhuje novela zákona o kolektívnom vyjednávaní, ktorou sa navrhuje vypustenie osobitnej právnej úpravy nárokov z nemocenského a sociálneho zabezpečenia zamestnancov v súvislosti s ich účasťou na štrajku.
	V čl. III, ktorým sa novelizuje zákon o náhrade príjmu pri dočasnej pracovnej neschopnosti zamestnanca, sa navrhujú legislatívno-technické úpravy v súvislosti s profesionalizáciou armády.
 	V čl. VI sa navrhuje novela zákona o inšpekcii práce z dôvodu rozšírenia inšpekcie práce aj o dohľad nad dodržiavaním zákona o doplnkovom dôchodkovom sporení v rozsahu povinnosti zamestnávateľa uzatvoriť zamestnávateľskú zmluvu a platiť a odvádzať príspevky na doplnkové dôchodkové sporenie za určených zamestnancov.
	Dopad návrhu zákona na štátny rozpočet, rozpočet Sociálnej poisťovne, na rozpočty obcí a rozpočty vyšších územných celkov je uvedený v Doložke finančných, ekonomických, environmentálnych vplyvov a vplyvov na zamestnanosť a podnikateľské prostredie.  
	Návrh zákona bol predmetom medzirezortného pripomienkového konania. Pripomienky k návrhu zákona nezaslali:  Ministerstvo školstva Slovenskej republiky, Úrad pre normalizáciu, metrológiu a skúšobníctvo Slovenskej republiky, Slovenská informačná služba, Národný bezpečnostný úrad a Nezávislé kresťanské odbory.
	Návrh zákona prerokovala dňa 14. augusta 2007 Legislatívna rada vlády Slovenskej republiky, ktorá po zapracovaní pripomienok odporúča vláde súhlasiť s návrhom zákona.